Alcàsser inicia la programació de la Setmana de la Dona
dl., 24/02/2025 - 12:31

Des de l'àrea d'igualtat de l'Ajuntament d'Alcàsser, s'han preparat dues setmanes d'activitats i trobades per a commemorar el 8 de març, especialment centrats en homenatjar les dones pioneres i referents en l'àmbit esportiu del municipi.

La programació arranca hui amb una sessió de Mindfulness impartida per Rosa Vercher a les 19.00 hores en el Centre Social. Seguirà demà dimarts 25 de febrer amb la conferència “Més fortes, més sanes: l'esport com a clau per a la salut integral de les dones” a càrrec de la psicòloga Alicia Ripollés que tindrà lloc a les 18.00 hores en el Espai Jove.

Els actes continuaran el dijous 27 a les 18.00 hores en l'Espai Jove amb el col·loqui “Joves cap a la igualtat: la teua vida” conduït per la criminòloga i experta en Igualtat Laura Antoni.

La primera setmana conclourà en gran amb el “Acte homenatge: pioneres i referents d'Alcàsser en l'esport”, on es realitzarà la presentació del curtmetratge que il·lustra les vivències d'algunes de les dones més rellevants de la vida esportiva del municipi. A continuació, farà la seua actuació Divina’s Lyric Pop. La gala es realitzarà en el Centre Cultural Cristóbal Soler a les 19.00 hores.

La regidora, Mª Carmen Romaguera Furió, remarca la importància de celebrar aquesta Setmana de la Dona “perquè és una manera de posar en manifest la importància de la igualtat real i de visibilitzar el paper que dones del nostre poble han realitzat en l'àmbit esportiu”, a més convida a acudir a tot el veïnat als diversos actes que “han preparat amb molt d'esforç i dedicació”.

El mes de març començarà el dilluns 3 amb la formació teòric pràctica de prevenció i actuació front agressions impartida per la policia local. Este curs s'impartirà en la primera planta de la Llar del Jubilat de 17.30 a 20.00 hores. Les inscripcions estan obertes en el portal de reserves o en la planta baixa de l'ajuntament.

El dimarts 4 es realitzarà la jornada fons valencià per la solidaritat “SER DONA AL SUD: Impulsant l'apoderament de les dones emprenedores” que començarà a les 18.00 hores en el Centre Social.

La programació seguirà el dimecres 5 amb la “Trobada comarcal esportiva de persones majors” de 10.00 a 12.00 en el Poliesportiu municipal. A la vesprada, es muntarà una taula redona amb esportistes a les 19.00 hores en la primera planta de la Llar del Jubilat.

El dijous 6 es farà una Masterclass de Ioga de 10.00 a 11.30 hores a l'Auditori Carmen Miquel impartida per Mª José Fernández amb entrada lliure. A la vesprada se celebrarà el berenar del Dia de la Dona, amb la projecció del curtmetratge “Pioneres i referents d'Alcàsser en l'esport” amenitzat per Aida Velert al piano i la vocalista Aurora Peña.

El divendres 7 es procedirà a la lectura del manifest i a la marxa pacífica que iniciarà a les 18.30 hores des de la Plaça del Castell.

La programació conclourà el dissabte 8 de març amb el viatge a València per a veure la mascletà del Dia de la Dona. L'autobús eixirà a les 11.15 hores des del poliesportiu municipal i tornarà a les 15.30. A més, s'estrenarà a través de les xarxes socials el curtmetratge “Pioneres i referents d'Alcàsser en l'esport” a les 10.00 hores.